৩ ঘন্টার বৈঠক শেষ! বিকাশ ভবন থেকে বেরিয়ে কী বললেন শিক্ষামন্ত্রী?

কলকাতা: এসএসসি চাকরিহারাদের (SSC Panel Cancelled) সঙ্গে বিকাশ ভবনে (Bikash Bhavan) বৈঠক করলেন রাজ্যের শিক্ষামন্ত্রী ব্রাত্য বসু (Bratya Basu)। এদিন চাকরিহারাদের তরফে মোট ১৩ জন প্রতিনিধি বৈঠকে যোগ দেন। যদিও প্রথমে আটজন এবং পরে ১২ জনকে বিকাশ ভবনের ভেতরে প্রবেশের অনুমতি দেওয়া হয়। কিন্তু শেষমেষ ১৩ জন শিক্ষামন্ত্রীর সঙ্গে বৈঠকে যোগ দেন। কিন্তু এই বৈঠকে কী নিয়ে আলোচনা হল? তা এবার খোলসা করলেন শিক্ষামন্ত্রী নিজেই।

চাকরিহারাদের সঙ্গে বৈঠক শেষে বিকাশ ভবন থেকে বেরিয়ে শিক্ষামন্ত্রী ব্রাত্য বসু বলেন, “যোগ্য বঞ্চিতদের যাতে চাকরি থাকে, সে ব্যাপারে আইনি প্রতিরক্ষা এবং সহযোগিতা দেওয়ার কথা বলেছিলেন মুখ্যমন্ত্রী। সেই মোতাবেক আমরা বিকাশ ভবনে বসেছিলাম। চিঠি লিখে ওঁরা এই বৈঠকের জন্য আবেদন করেছিলেন।” এই বৈঠকে বেশ কিছু আলোচনা হয়েছে বলেও জানান শিক্ষামন্ত্রী।

আরও পড়ুন: কবে শুরু হচ্ছে গরমের ছুটি? জানিয়ে দিল স্কুল শিক্ষা দফতর

তবে চকরিহারাদের সঙ্গে রাজ্যে কোনও ‘মৌলিক বিরোধ’ নেই বলেই জানিয়েছেন শিক্ষামন্ত্রী। তিনি বলেন, “ওঁরা যা যা বলেছেন, তার সঙ্গে আমাদের মৌলিক বিরোধ নেই। কিন্তু সুপ্রিম কোর্টের সরাসরি নির্দেশ আছে। আইনি সহযোগিতা ছাড়া এখানে কোনও কাজ আমরা করতে পারব না। ওঁদের দাবি ন্যায় সংগত।”

পাশাপাশি যোগ্য এবং অযোগ্যদের তালিকা প্রকাশ নিয়েও এদিন মন্তব্য করেন শিক্ষামন্ত্রী। এই বিষয়ে ব্রাত্য বসু বলেন, “যোগ্য ও অযোগ্যর তালিকা যে প্রকাশ করার দাবি চাকরিপ্রার্থীরা জানিয়েছেন। এসএসসির কাছে এই তথ্য আছে সিবিআইয়ের দেওয়া তথ্যের ভিত্তিতে। আদালতেও তা জানানো হয়েছে। ওয়েবসাইটে তা তুলে দেওয়ার দাবি করা হচ্ছে। আমাদের তাতে আপত্তি নেই।”